ทองคำปิดลบ 1.8 ดอลล์
สัญญาทองคำตลาดนิวยอร์กปิดลบ 1.8 ดอลล์หลังนักลงทุนลดคาดการณ์เฟดใช้ QE
2 พ.ค. 2555

สัญญาทองคำตลาดนิวยอร์กปิดลบ 1.8 ดอลล์หลังนักลงทุนลดคาดการณ์เฟดใช้ QE
สัญญาทองคำตลาด COMEX (Commodity Exchange) ส่งมอบเดือนมิ.ย.ปรับตัวลง 1.8 ดอลลาร์ หรือ 0.1% ปิดที่ 1,662.4 ดอลลาร์/ออนซ์
จากการเปิดเผยของนักวิเคราะห์ ระบุว่า สัญญาทองคำแกว่งตัวขึ้นลงตลอดทั้งวัน และร่วงลงปิดในแดนลบในที่สุด เนื่องจากความแข็งแกร่งของดัชนีภาคการผลิตของสหรัฐได้ลดความคาดหวังของนักลงทุนที่ว่าธนาคารกลางสหรัฐจะใช้มาตรการผ่อนคลาย
สถาบันจัดการด้านอุปทานของสหรัฐ (ISM) รายงานว่า ดัชนีภาคการผลิตเดือนเม.ย.ขยายตัวขึ้นสู่ระดับ 54.8 จุด ซึ่งเป็นระดับสูงสุดในรอบ 10 เดือน จากเดือนมี.ค.ที่ระดับ 53.4 จุด และมากกว่าที่นักวิเคราะห์ส่วนใหญ่คาดว่าจะเคลื่อนไหวอยู่ที่ระดับ 53 จุด
นอกจากนี้ การแข็งค่าของสกุลเงินดอลลาร์ยังเป็นอีกปัจจัยที่กดดันสัญญาทองคำร่วงลงด้วย โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลงมาอยู่ที่ระดับ 78.87 จุดเมื่อวานนี้ เมื่อเทียบกับวันจันทร์ที่ 78.77 จุด